Forslag til RÅDETS AFGØRELSE om ændring af Rådets afgørelse 98/566/EF af 20. juli 1998 om indgåelse af aftalen om gensidig anerkendelse mellem Det Europæiske Fællesskab og Canada

(forelagt af Kommissionen)

BEGRUNDELSE

Aftalen om gensidig anerkendelse mellem Det Europæiske Fællesskab og Canada [1] blev godkendt ved Rådets afgørelse 98/566/EF af 20. juli 1998 [2].

[1] Aftale om gensidig anerkendelse mellem Det Europæiske Fællesskab og Canada, EFT L 280 af 16.10.1998, s. 3

[2] EFT L 280 af 16.10.1998, s. 1

Ved aftalens artikel XI nedsættes der et blandet udvalg, som er ansvarligt for at forvalte aftalen. I henhold til artikel 3 i Rådets afgørelse om godkendelse af aftalen om gensidig anerkendelse påhviler det Kommissionen at varetage visse opgaver, f.eks. at sørge for informationsudveksling og kontrol af den lovgivning, parterne anvender, efter samråd med det særlige udvalg, Rådet har nedsat til dette formål, og - igen i samråd med det særlige udvalg - i visse tilfælde at fastlægge Fællesskabets holdning i Det Blandede Udvalg. I andre tilfælde fastlægges Fællesskabets holdning i Det Blandede Udvalg af Rådet.

Fællesskabet har nu også indgået aftaler om gensidig anerkendelse med Australien, New Zealand, USA og Japan. De procedurer, der i den forbindelse er fastlagt for de enkelte aftaler om gensidig anerkendelse, er indbyrdes forskellige, og et af formålene med denne ændring er at gøre dem mere ensartede.

Aftalen om gensidig anerkendelse med Canada er helt speciel, i og med at Det Blandede Udvalg beføjes til at tilbagetrække sektorbilag. Det Blandede Udvalg har dog ingen beføjelse til at tilføje nye sektorbilag eller at ændre rammebestemmelserne i aftalen om gensidig anerkendelse. Resten af Det Blandede Udvalgs opgaver er således begrænset til løbende forvaltning og ændringer af sektorbilagene. Det anses for at være en ineffektiv udnyttelse af ressourcerne og har i praksis vist sig at være uacceptabelt langsomt, at Rådet skal godkende sådanne rent tekniske spørgsmål.

Derfor foreslås det at ændre Rådets afgørelse om godkendelse af aftalen om gensidig anerkendelse således, at Kommissionen beføjes til at fastlægge holdningen i Det Blandede Udvalg. Der fastsættes en undtagelse med hensyn til den beføjelse, der er tilstået Det Blandede Udvalg i henhold til artikel XIX, stk. 2, nemlig beføjelsen til at tilbagetrække sektorbilag. I dette tilfælde foreslås det, at Fællesskabets holdning fastlægges af Rådet.

2002/0120 (ACC)

Forslag til RÅDETS AFGØRELSE om ændring af Rådets afgørelse 98/566/EF af 20. juli 1998 om indgåelse af aftalen om gensidig anerkendelse mellem Det Europæiske Fællesskab og Canada

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, første punktum, stk. 3, første afsnit, første punktum, og stk. 4,

under henvisning til forslag fra Kommissionen [3], og

[3] EFT C [...] af [...], s. [...]

ud fra følgende betragtninger:

(1) Med henblik på at sikre, at aftalen om gensidig anerkendelse mellem Det Europæiske Fællesskab og Canada [4] (i det følgende benævnt "aftalen") fungerer effektivt, er det nødvendigt at ændre Rådets afgørelse 98/566/EF af 20. juli 1998 [5] for at beføje Kommissionen til at træffe alle de foranstaltninger, der er nødvendige for aftalens funktion.

[4] EFT L 280 af 16.10.1998, s. 3

[5] EFT L 280 af 16.10.1998, s. 1

(2) Rådet bør bevare beføjelsen til at træffe afgørelse om tilbagetrækning af sektorbilag -

TRUFFET FØLGENDE AFGØRELSE:

Eneste artikel

Artikel 3 i Rådets afgørelse 98/566/EF af 20. juli 1998 om indgåelse af aftalen om gensidig anerkendelse mellem Det Europæiske Fællesskab og Canada affattes således:

"Artikel 3

1. Kommissionen repræsenterer Fællesskabet i det blandede udvalg og i de blandede sektorgrupper under sektorbilagene, der er omhandlet i aftalens artikel XI og XII, bistået af det særlige udvalg, Rådet har nedsat. Kommissionen foretager efter samråd med dette særlige udvalg de udpegelser, notifikationer og informationsudvekslinger og fremsætter de anmodninger om information, der er omhandlet i aftalen.

2. Fællesskabets holdning vedrørende afgørelser, der skal træffes af Det Blandede Udvalg, fastlægges for så vidt angår tilbagetrækning af sektorbilag i overensstemmelse med artikel XIX, stk. 2, af Rådet, der træffer afgørelse med kvalificeret flertal på forslag af Kommissionen.

3. Fællesskabets holdning i Det Blandede Udvalg eller eventuelt i de blandede sektorgrupper fastlægges i alle andre tilfælde af Kommissionen efter samråd med det særlige udvalg, der er omhandlet i stk. 1."

Udfærdiget i Bruxelles, den

På Rådets vegne

Formand